Elisabeth Arnold (RV), 2005-05-11:
Der er et gammelt ord, der siger, at succeserne har mange fædre, men at fiaskoerne er forældreløse.
Og nu er der jo allerede et par ordførere, der har taget ophavsretten til sig for det her forslag.
Nu kommer så den rigtige historie, og det er, at Retsudvalget deltog i en høring for halvandet års tid siden om voldtægtsofres stilling under retssagen, og efter den høring besluttede Det Radikale Venstre, Socialistisk Folkeparti og Enhedslisten at fremsætte et beslutningsforslag, der opridsede seks forskellige, nøje specificerede forbedringer for voldtægtsofferet i forbindelse med retssagen.
Undervejs i udvalgsarbejdet lykkedes det os ikke at samle flertal for dette forslag, men under betænkningsafgivelsen viste det sig, at både Dansk Folkeparti og Socialdemokratiet kunne støtte store dele af beslutningsforslaget.
Vi fremsatte derfor ændringsforslag til beslutningsforslaget, hvor vi fjernede de ting, som de to partier ikke kunne være med til, og dermed blev der skabt et flertal uden om regeringen for disse forbedringer, som vi i dag diskuterer.
Jeg synes også, at signalet fra Dansk Folkeparti om, at de gerne vil være med til at diskutere andre forbedringer i andre dele af processen, skal vi tage op alle sammen og sige, at det vil vi meget gerne diskutere, når vi er færdige med det her forslag.
Det Radikale Venstre er selvfølgelig tilfreds med, at der nu er fremsat forslag, som opfylder den folketingsbeslutning, som blev vedtaget sidste år.
Der er især forbedringen i forbindelse med, om der altid kommer en bistandsadvokat for den forurettede i voldtægtssager, og at bistandsadvokaten får mulighed for at medvirke ved sagens efterforskning og ved retssagen, og at voldtægtsofrene beskyttes mod ydmygelser i retten.
De kan slippe for at se den formodede gerningsmand til stede i salen, og de kan blive forskånet for, at der bliver snaget i deres tidligere livsførelse.
Jeg vil også godt nævne den anden del af lovforslaget, den, der har at gøre med bistandsadvokat til pårørende for folk, der er døde i politiets varetægt.
Det er også en forbedring, som stammer fra en del presseomtale af et par sager, hvor pårørende til personer, som har været anholdt og som er døde i politiets varetægt, har været ganske uden retslig bistand og derfor har følt, at de var ladt fuldstændig i stikken, når de skulle efterforske deres pårørendes død.
Der sikres nu, at pårørende til afdøde i sådanne sager kan få beskikket en bistandsadvokat, og det er også et klart fremskridt.
Ministeren skriver til sidst i bemærkningerne til forslaget – det hænger sammen med forslaget om beskikkelse af bistandsadvokat til de pårørende – at det er af særlig vigtighed at sikre, at straffesagen behandles på en måde, som virker betryggende for de implicerede, og der mener jeg godt, ministeren kunne have tilføjet: »virker betryggende også for offentligheden«.
Mange af disse sager er jo også nogle, som har stor offentlig bevågenhed, så det også er vigtigt, at offentligheden får indtryk af, at disse sager, hvor politiet er anklaget, også får et forløb, som alle kan være trygge ved, herunder også offentligheden.
Begge dele af forslaget er retssikkerhedsmæssige fremskridt.